FI Euroopan unionin virallinen lehti C 274/28

Kanne 17.8.2010 — ATC ym. v. komissio

(Asia T-333/10)

()

2010/C 274/43

Oikeudenkäyntikieli: hollanti

Asianosaiset

Kantajat: Animal Trading Company (ATC) BV (Loon op Zand, Alankomaat), Avicentra NV (Malle, Belgia), Borgstein birds and Zoofood Trading VOF (Wamel, Alankomaat), Bird Trading Company Van der Stappen BV (Dongen, Alankomaat), New Little Bird’s srl. (Anagni, Italia), Vogelhuis Kloeg (Zevenbergen, Alankomaat), Pistone Giovanni (Westerlo, Belgia) (edustajat: advocaten M. Osse ja J. Houdijk)

Vastaajat: Euroopan komissio ja Euroopan unioni, jota edustaa Euroopan komissio

Vaatimukset

— Euroopan unioni ja/tai Euroopan komissio on velvoitettava korvaamaan vahinko, jota kantajille on aiheutunut päätöksen 2005/760/EY (1) antamisesta ja/tai siitä, että sen soveltamisaikaa on jatkettu päätöksellä 2005/862/EY (2) ja/tai päätöksellä 2006/79/EY (3) ja/tai päätöksellä 2006/405/EY (4) ja/tai päätöksellä 2006/522/EY (5) ja/tai päätöksellä 2007/21/EY (6) ja/tai päätöksellä 2007/183/EY (7), ja/tai asetuksen 318/2007/EY (8) antamisesta

— Euroopan unioni ja/tai Euroopan komissio on velvoitettava korvaamaan oikeudenkäyntikulut.

Oikeudelliset perusteet ja pääasialliset perustelut

Kantajat vaativat korvausta vahingosta, jota niille on aiheutunut ensinnäkin lokakuussa 2005 voimaan tulleesta luonnonvaraisina pyydystettyjen lintujen maahantuontikiellosta, toiseksi tämän kiellon voimassaoloajan pidentämisestä ja kolmanneksi lintujen maahantuonnin rajoituksista, jotka tulivat voimaan 1.7.2007 ja joilla tosiasiassa tehdään luonnonvaraisina pyydystettyjen lintujen maahantuontikiellosta pysyvä.

Kantajat esittävät vahingonkorvauskanteensa ensimmäisessä osassa, joka koskee päätöksen 2005/760/EY tekemistä, kolme kanneperustetta.

Kantajat väittävät ensiksikin, että komissiolla oli direktiivin 91/496 (9) 18 artiklan perusteella vain hyvin rajoitettu harkintamarginaali sen käyttäessä sille kuuluvaa toimivaltaa ja että komissio on ylittänyt tämän toimivallan kieltäessään maahantuonnin maista, joissa ei ole ollut lintuinfluenssatapauksia tai joissa ei ole konkreettista tartuntariskiä.

Toiseksi kantajat väittävät, että vaikka komissiolla olisikin ollut laajempi harkintamarginaali sen käyttäessä sille kuuluvaa toimivaltaa, komissio on kuitenkin rikkonut oikeussääntöjä riittävän ilmeisellä tavalla. Kantajat vetoavat tässä yhteydessä siihen, että komissio on ylittänyt toimivaltansa ja on loukannut suhteellisuusperiaatetta, yhdenvertaisen kohtelun periaatetta, omistusoikeutta, vapautta harjoittaa taloudellista toimintaa sekä luottamuksensuojan periaatetta.

Tämän jälkeen kantajat väittävät, että niille on aiheutunut todellista ja varmaa vahinkoa ja että vahingon ja komission sääntöjenvastaisen toiminnan välillä on syy-yhteys.

Kolmanneksi kantajat väittävät, että niiden kärsimä vahinko on luonteeltaan poikkeuksellista ja erityistä, koska se ylittää kyseisen alan toimintaan kuuluvien taloudellisten riskien rajat. Kantajien mukaan villilintujen täysimääräisen tuontikiellon määrääminen ei ollut odotettavissa, ja siitä aiheutuu erityistä vahinkoa villilintujen kauppiaille. Kantajat vaativat näin ollen komission vastuun toteamista myös, vaikka sen katsottaisiinkin toimineen laillisesti.

Vahingonkorvauskanteensa toisessa osassa kantajat vaativat korvausta vahingosta, jota niille on aiheutunut villilintujen maahantuontia kolmansista maista koskevan kiellon voimassaolon jatkamisesta. Kantajat vetoavat tässä yhteydessä samoihin kolmeen kanneperusteeseen kuin vahingonkorvauskanteensa ensimmäisessä osassa.

Lopuksi kantajat vaativat korvausta vahingosta, jota niille on aiheutunut asetuksesta 318/2007/EY, jossa säädetään, että lintujen maahantuonti rajoitetaan vankeudessa kasvatettuihin lintuihin, jotka ovat peräisin hyvin pienestä määrästä kolmansia maita. Kantajat vetoavat tässä yhteydessä kolmeen perusteeseen.

Ensinnäkin kantajat väittävät, että asetuksella 318/2007/EY ei ole riittävän täsmällistä oikeusperustaa. Ne toteavat, että direktiiveihin 91/496 ja 92/65 (10) ei sisälly oikeusperustaa sille, että komissio voisi antaa asetuksen 318/2007/EY.

Toiseksi kantajat väittävät, että yhdenvertaisen kohtelun periaatetta ja suhteellisuusperiaatetta sekä elinkeinotoiminnan harjoittamisen vapautta ja omistusoikeutta on loukattu.

Ne toteavat tämän jälkeen, että niille on aiheutunut todellista ja varmaa vahinkoa ja että vahingon ja komission sääntöjenvastaisen toiminnan välillä on syy-yhteys.

Kantajat vaativat kolmanneksi, mikäli komission katsottaisiin toimineen laillisesti, komission vastuun toteamista asetuksen 318/2007/EY antamisen vuoksi aiheutuneesta vahingosta.

(1) Vankeudessa pidettävien lintujen maahantuontia koskevista tietyistä suojatoimenpiteistä, jotka liittyvät erittäin patogeenisen lintuinfluenssan esiintymiseen eräissä kolmansissa maissa 27.10.2005 tehty komission päätös 2005/760/EY (EUVL L 285, s. 60).

(2) Muissa kuin siipikarjaan kuuluvissa linnuissa esiintyvän lintuinfluenssan torjumista koskevien päätösten 2005/759/EY ja 2005/760/EY muuttamisesta 30.11.2005 tehty komission päätös 2005/862/EY (EUVL L 317, s. 19).

(3) Päätösten 2005/759/EY ja 2005/760/EY muuttamisesta niiden soveltamisajan pidentämisen osalta 31.1.2006 tehty komission päätös 2006/79/EY (EUVL L 36, s. 48).

(4) Päätösten 2005/710/EY, 2005/734/EY, 2005/758/EY, 2005/759/EY, 2005/760/EY, 2006/247/EY ja 2006/265/EY muuttamisesta erittäin patogeeniseen lintuinfluenssaan liittyvien tiettyjen suojatoimenpiteiden osalta 7.6.2006 tehty komission päätös 2006/405/EY (EUVL L 158, s. 14).

(5) Päätösten 2005/759/EY ja 2005/760/EY muuttamisesta erittäin patogeeniseen lintuinfluenssaan liittyvistä tietyistä suojatoimenpiteistä ja tiettyjen elävien lintujen kuljettamisesta yhteisöön 25.7.2006 tehty komission päätös 2006/522/EY (EUVL L 205, 27.7.2006, s. 28).

(6) Päätöksen 2005/760/EY muuttamisesta erittäin patogeeniseen lintuinfluenssaan liittyvien tiettyjen suojatoimenpiteiden ja muiden lintujen kuin siipikarjan yhteisöön tuonnin osalta 22.12.2006 tehty komission päätös 2007/21/EY (EUVL L 7, s. 44).

(7) Vankeudessa pidettävien lintujen maahantuontia koskevista tietyistä suojatoimenpiteistä, jotka liittyvät erittäin patogeenisen lintuinfluenssan esiintymiseen eräissä kolmansissa maissa tehdyn päätöksen 2005/760/EY muuttamisesta, 23.3.2007 tehty komission päätös 2007/183/EY (EUVL L 84, s. 44).

(8) Eläinten terveysvaatimuksista tuotaessa tiettyjä lintuja yhteisöön sekä lintujen tuontiin liittyvistä karanteenivaatimuksista 23.3.2007 annettu komission asetus (EY) N:o 318/2007 (EUVL L 84, s. 7).

(9) Kolmansista maista yhteisöön tuotavien eläinten eläinlääkintätarkastusten järjestämistä koskevista periaatteista ja direktiivien 89/662/ETY, 90/425/ETY ja 90/675/ETY muuttamisesta 15.7.1991 annettu neuvoston direktiivi 91/496/ETY (EYVL L 268, s. 56).

(10) Eläinten terveyttä koskevista vaatimuksista eläinten, siemennesteen, munasolujen ja alkioiden yhteisön sisäisessä kaupassa ja yhteisöön tuonnissa siltä osin, kuin niitä eivät koske direktiivin 90/425/ETY liitteessä A olevassa I jaksossa mainittujen erityisten yhteisön säädösten eläinten terveyttä koskevat vaatimukset, 13.7.1992 annettu neuvoston direktiivi 92/65/ETY (EYVL L 268, s. 54).